प्रशासन ने तीर्थयात्रियों से अलर्ट रहने को कहा, नौ भाषाओं में SOP जारी की
Uttarakhand CharDham Yatra Latest News Update 2023- Kedarnath, Badrinath, Gangotri, and Yamunotri Kapat Opening 2023 Update. Follow Chardham Yatra News, Reports On Dainik Bhaskar (दैनिक भास्कर)
बद्रीनाथ के कपाट गुरुवार सुबह खुल गए। उधर, केदारनाथ और बद्रीनाथ में गुरुवार को बर्फबारी हुई। प्रशासन ने तीर्थयात्रियों से अपील की है कि वे मौसम को देखते हुए अपनी यात्रा का प्लान बनाएं और अलर्ट रहें। उत्तराखंड प्रशासन ने चार धाम यात्रा पर आने वाले श्रद्धालुओं के लिए नौ अलग-अलग भाषाओं में SOP तैयार की है। इसमें बताया गया है कि मौसम खराब होने पर क्या करें। 
उत्तराखंड के DGP अशोक कुमार ने कहा कि 1 मई तक बद्रीनाथ और केदारनाथ के लिए मौसम का अलर्ट है। हो सकता है कि 1 मई तक बीच-बीच में यात्रा को रोकना पड़े। अपनी यात्रा की योजना उसी हिसाब से बनाएं। 
चारधाम यात्रा के चौथे धाम बद्रीनाथ में सुबह प्रधानमंत्री नरेंद्र मोदी के नाम पर पहली पूजा की गई है। कपाट खुलने के मौके पर बद्रीनाथ धाम को 15 क्विंटल गेंदे के फूलों से सजाया गया है। सुबह से ही बद्रीनाथ धाम के बाहर बर्फबारी हो रही है। इसके बाद भी सैकड़ों श्रद्धालु धाम के बाहर जुटे रहे। इस दौरान आर्मी बैंड धुनें बजाता रहा और लोगों ने जय बद्री विशाल के नारे लगाए। इसके पहले आदिगुरु शंकराचार्य की गद्दी नृसिंह मंदिर से पांडुकेश्वर को रवाना हुई थी।
बद्रीनाथ मंदिर के कपाट खुलने के साथ ही तप्तकुंड, नारद कुंड, शेष नेत्र झील, नीलकंठ शिखर, उर्वशी मंदिर, माता मूर्ति मंदिर, देश का पहला गांव माना, भीमपुल पर लोगों ने पहुंचना शुरू कर दिया है।
देखिए बद्रीनाथ धाम की तस्वीरें...
केदारनाथ में 8 हजार से ज्यादा श्रद्धालुओं ने दर्शन किए
इसके पहले 25 अप्रैल को केदारनाथ धाम के कपाट सुबह 6.20 बजे खोले गए। मंदिर के मुख्य पुजारी जगद्गुरु रावल भीम शंकर लिंग शिवाचार्य ने मंदिर के कपाट खोले। मंदिर को 20 क्विंटल फूलों से सजाया गया था। खराब मौसम के कारण मंदिर जाने वाले हजारों तीर्थयात्रियों को आगे बढ़ने से रोक दिया गया था।
हालांकि पहले दिन 8 हजार से ज्यादा श्रद्धालुओं ने बाबा के दर्शन किए थे। माइनस 6 डिग्री तापमान के बाद भी सुबह 4 बजे से मंदिर के बाहर दर्शन के लिए लंबी कतारें लगी थीं।
केदारनाथ जाने के लिए 30 अप्रैल तक रजिस्ट्रेशन बंद
उत्तराखंड सरकार ने केदारनाथ के पैदल रास्ते में भारी बर्फबारी और मौसम विभाग की चेतावनी को देखते हुए केदारनाथ धाम यात्रा के लिए तीर्थयात्रियों का रजिस्ट्रेशन 30 अप्रैल तक रोक दिया है। भारतीय मौसम विभाग ने केदारनाथ धाम मार्ग और धाम में भारी बर्फबारी का अलर्ट जारी किया है। केदारघाटी में अगले एक हफ्ते तक मौसम खराब रहने का अनुमान है।
एवलांच (हिमस्खलन) की चेतावनी को देखते हुए जिला प्रशासन जरूरी कार्रवाई कर रहा है। केदारनाथ धाम में रविवार को रुक-रुककर बारिश और बर्फबारी हुई। राज्य सरकार ने तीर्थयात्रियों के लिए एडवाइजरी जारी की है। यात्रियों से कहा गया है कि वे धाम जाने से पहले अपने साथ गर्म कपड़े और जरूरी सामान रखें।
बीते 7 सालों में 66 लाख लोग बदरीनाथ पहुंचे 
साल 2016 में 6,54,355, साल 2017 में 9,20,466, साल 2018 में 10,48,051, साल 2019 में 12,44,993 लोग बदरीनाथ पहुंचे थे। साल 2020 और 2021 में सिर्फ 1,55,055 और 1,97,997 श्रद्धालु ही पहुंच पाए थे। वहीं, पिछले साल 2022 में कोरोना महामारी पर काबू पाकर 17,63,549 श्रद्धालु बदरीनाथ धाम पहुंचे थे। कुल मिलाकर बीते 7 सालों में 66 लाख लोग बदरीनाथ धाम पहुंचे थे।
बद्रीनाथ धाम के पुजारी का आरोप- सरकार घर खाली करने को कह रही
कुछ दिनों पहले बद्रीनाथ धाम के मुख्य पुजारी के प्रतिनिधियों ने डॉ. सुब्रमण्यम स्वामी से मुलाकात की थी। उन्हें बताया था कि कैसे उत्तराखंड सरकार कई पीढ़ियों और सदियों से उनके कब्जे वाले नारायणपुर में उनको अपने घरों से बेदखल करने की धमकी दे रही है।